ΚΑΝΟΝΙΣΜΟΣ (ΕΚ) αριθ. 522/94 ΤΟΥ ΣΥΜΒΟΥΛΙΟΥ της 7ης Μαρτίου 1994 σχετικά με την απλούστευση των διαδικασιών λήψης αποφάσεων για ορισμένα κοινοτικά μέσα εμπορικής άμυνας και για την τροποποίηση των κανονισμών (ΕΟΚ) αριθ. 2641/84 και (ΕΟΚ) αριθ. 2423/88

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι η κοινή εμπορική πολιτική πρέπει να βασίζεται σε ενιαίες αρχές, ιδίως όσον αφορά την εμπορική άμυνα-

ότι τα μέσα εμπορικής άμυνας, ιδίως σχετικά με τις αθέμιτες εμπορικές πρακτικές, αποτελούν απαραίτητο συμπλήρωμα κάθε ανοικτής αγοράς και δίκαιου συστήματος εμπορίας, συμβάλλοντας έτσι στην αρμονική ανάπτυξη του παγκοσμίου εμπορίου-

ότι η ολοκλήρωση της εσωτερικής αγοράς το 1992 καθιστά σκόπιμη τη βελτίωση της λειτουργίας των υφιστάμενων μέσων εμπορικής άμυνας έναντι αθέμιτων εμπορικών πρακτικών-

ότι είναι, κατά συνέπεια, σκόπιμο να απλουστευθούν οι διαδικασίες λήψης απόφασης που καθορίζονται σε ορισμένα μέσα εμπορικής άμυνας, ιδίως σε εκείνα που επιβάλλουν οριστικούς δασμούς αντιντάμπινγκ και αντισταθμιστικούς δασμούς-

ότι κρίνεται επίσης σκόπιμο να τροποποιηθεί ο κανονισμός (ΕΟΚ) αριθ. 2641/84 του Συμβουλίου της 17ης Σεπτεμβρίου 1984 για την ενίσχυση της κοινής εμπορικής πολιτικής, ιδίως στον τομέα της άμυνας κατά των αθέμιτων εμπορικών πρακτικών (2), όσον αφορά τον κοινοτικό μηχανισμό λήψης αποφάσεων για την κίνηση και τη μεταγενέστερη διεξαγωγή και περάτωση διαδικασιών για το διακανονισμό διαφορών στα πλαίσια τυχόν πολυμερών κανόνων οι οποίοι μπορούν να εφαρμοστούν-

ότι, χάριν συνοχής, οι ίδιες διαδικασίες θα πρέπει να εφαρμόζονται και σε τυχόν άλλες διεθνείς διαδικασίες για το διακανονισμό διαφορών στον τομέα της κοινής εμπορικής πολιτικής οι οποίες εμπίπτουν στο πεδίο εφαρμογής του κανονισμού (ΕΟΚ) αριθ. 2641/84, στο βαθμό που αυτό δεν συμβαίνει ήδη-

ότι, προκειμένου να εξασφαλιστεί ότι η Κοινότητα μπορεί να δράσει ταχέως για την υπεράσπιση των εμπορικών της συμφερόντων, πρέπει να προβλεφθεί η κίνηση, όπου χρειάζεται, διεθνών διαδικασιών για το διακανονισμό διαφορών χωρίς την προηγούμενη έναρξη της εξεταστικής διαδικασίας η οποία καθορίζεται στο άρθρο 6 του κανονισμού (ΕΟΚ) αριθ. 2641/84-

ότι, συνεπώς, κρίνεται σκόπιμο να τροποποιηθούν ο κανονισμός (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (3) και ο κανονισμός (ΕΟΚ) αριθ. 2641/84,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΤΙΤΛΟΣ Ι Δασμοί αντιντάμπινγκ και αντισταθμιστικοί δασμοί

Άρθρο 1

Ο κανονισμός (ΕΟΚ) αριθ. 2423/88 τροποποιείται ως εξής:

1. Στο άρθρο 11 παράγραφος 6 τελευταία πρόταση, οι λέξεις "ειδική πλειοψηφία" αντικαθίστανται από τις λέξεις "απλή πλειοψηφία".

2. Στο άρθρο 12 παράγραφος 1 και παράγραφος 2 στοιχείο α), οι λέξεις "ειδική πλειοψηφία" αντικαθίστανται από τις λέξεις "απλή πλειοψηφία".

ΤΙΤΛΟΣ ΙΙ Ενίσχυση εμπορικής πολιτικής και αθέμιτες εμπορικές πρακτικές

Άρθρο 2

Ο κανονισμός (ΕΟΚ) αριθ. 2641/84 τροποποιείται ως εξής:

1. Στο άρθρο 1 προστίθεται η ακόλουθη παράγραφος:

"Πρέπει να εφαρμόζεται, ιδίως, στην κίνηση και τη μεταγενέστερη διεξαγωγή και περάτωση διεθνών διαδικασιών διακανονισμού διαφορών στον τομέα της κοινής εμπορικής πολιτικής."

2. Στο άρθρο 5 παράγραφος 2 προστίθεται η ακόλουθη πρόταση:

"Ενημερώνει επίσης την ειδική επιτροπή του άρθρου 113."

3. Στο άρθρο 10 παράγραφος 1, η εισαγωγική πρόταση αντικαθίσταται από το ακόλουθο κείμενο:

"1. Εκτός εάν η πραγματική και νομική κατάσταση είναι τέτοια ώστε να είναι δυνατόν να μην απαιτείται εξεταστική διαδικασία εάν από την εξεταστική διαδικασία προκύψει ότι μια ενέργεια είναι απαραίτητη προς το συμφέρον της Κοινότητας για:"

4. Το άρθρο 11 αντικαθίσταται από το ακόλουθο κείμενο:

"Άρθρο 11

Μηχανισμός λήψης αποφάσεων

1. Οι αποφάσεις που αναφέρονται στα άρθρα 9 και 10 λαμβάνονται σύμφωνα με τις ακόλουθες διατάξεις.

2. Όταν η Κοινότητα ακολουθεί τις επίσημες διεθνείς διαδικασίες διαβούλευσης ή διακανονισμού των διαφορών, οι αποφάσεις για την κίνηση, τη διεξαγωγή και την περάτωση αυτών των διαδικασιών λαμβάνονται σύμφωνα με το άρθρο 12.

3. Όταν η Κοινότητα, ενεργώντας σύμφωνα με το άρθρο 10 παράγραφος 2 του παρόντος κανονισμού, πρέπει να αποφασίσει για τα μέτρα εμπορικής πολιτικής που πρέπει να ληφθούν, το Συμβούλιο αποφασίζει, με ειδική πλειοψηφία, σύμφωνα με το άρθρο 113 της συνθήκης, όχι αργότερα από 30 εργάσιμες ημέρες μετά την παραλαβή της πρότασης."

ΤΙΤΛΟΣ ΙΙΙ

Άρθρο 3

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων, εξαιρουμένων των διατάξεων του άρθρου 2, οι οποίες αρχίζουν να ισχύουν από την ημερομηνία έναρξης ισχύος της συμφωνίας για την ίδρυση της παγκόσμιας οργάνωσης εμπορίου.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 7 Μαρτίου 1994.

Για το Συμβούλιο

Ο Πρόεδρος

Θ. ΠΑΓΚΑΛΟΣ

(1) ΕΕ αριθ. C 44 της 14. 2. 1994.

(2) ΕΕ αριθ. L 252 της 20. 9. 1984, σ. 7.

(3) ΕΕ αριθ. L 209 της 2. 8. 1988, σ. 1. Κανονισμός όπως τροποποιήθηκε από τον κανονισμό (ΕΚ) αριθ. 521/94 (βλέπε σελίδα 7 της παρούσας Επίσημης Εφημερίδας).